日赋
李邕 (Tang)
惟元气之播仪。式景曜之腾烈。倚崇盖而西转。骏流光之东晰。岂盈缩兮弥岁。亦畏爱兮异节。暾淑色而布和。赫炎氛而生热。所谓纯精。至高至明。烛龙照灼以首事。踆乌奋迅而演成。开天地之司目。为帝王之我兄。文思以之寅饯。神武以之揭行。是以节朝有政。逮昃未餐。扬晖而四方动色。霁景而万物耸观。豁云雾之凝暗。解雪霜之冱寒。愿挥戈兮再昼。俟倾藿兮长安。至若瑞气浮烟。休徵抱戴。乍出海而融朗。忽飞天而光大。千里发乎主明。五色见于时泰。将闭谷兮永言。岂覆盆兮贻悔。则有怀人惆怅。酌醴献酬。冥一醉兮千日。渴一日兮三秋。昔定鼎兮卜洛。彼升天兮上游。处立观于溟渤。遂测景于嵩邱。借如夸父弃策。奔走何益。夫子重阴。道业所钦。叹迟迟之春日。阻悠悠之宿心。惜落照于崇木。重遥思于竹林。粤若飞箭易及。长绳难驻。知息影之未宁。喜倾盖之相遇。始曝书兮多暇。复炙背兮成趣。见兰蕙之有晖。想桃李之可树。别有誓以期皦。至以忧长。既中时而必𥶬。亦后甲而见阳。与圣人兮齐朗。宜君子兮借光。卜在地而占吉。说通梦而寻昌。匪直烛之灭私。行之惟则。若御车之有轮。岂抟空之无翼。固斡运兮谁使。谅周行而不息。重光起于一人。合璧旋于八极。观乎翠萍生实。赤羽从军。傥一编之欲授。曷三馀之敢闻。夕没衔于黛巘。朝隮夹于火云。何白驹之激急。致华发之缤纷。若乃江湖积气。雾雨经时。莓苔连于枕石。泥泞汨于川坻。仰苍苍而不见。俟杲杲而常欺。将遣慰兮安适。每沈冥兮自悲。借如谪居海上。喟息天间。有哀猿兮断续。无飞鸟兮往还。事填膺于瘴疠。情满目于云山。未回光于东阙。犹屈指于南蛮。乃举手而歌曰。披云睹日兮目则明。就日瞻云兮心若惊。日尔一日兮何道。时哉几时兮此生。